Diari Oficial de la Generalitat Valenciana


Sumari del DOGV 9549, del 08-03-2023 (2023/2178)

RESOLUCIÓ de 20 de febrer de 2023, d'execució de la Sentència número 524/2022, d'1 de setembre, del Tribunal Superior de Justícia de la Comunitat Valenciana, dictada en el procediment ordinari 1/000036/1838-IP, interposat per la mercantil Provalest, SL, contra el Decret 219/2018, de 30 de novembre, del Consell, pel qual s'aprova el Pla d'acció territorial d'ordenació i dinamització de l'Horta de València.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9549

Data del DOGV
:   08-03-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/2178


Data del document
:   20-02-2023

Organisme emissor
:   Conselleria de Política Territorial, Obres Públiques i Mobilitat

Tipus de document
:   Resolució

Anàlisi jurídica

 Descriptors 

:   * Conselleria de Política Territorial, Obres Públiques i Mobilitat

RESOLUCIÓ de 20 de febrer de 2023, d'execució de la Sentència número 524/2022, d'1 de setembre, del Tribunal Superior de Justícia de la Comunitat Valenciana, dictada en el procediment ordinari 1/000036/4758-SZ, interposat per la mercantil Provalest, SL, contra el Decret 219/2018, de 30 de novembre, del Consell, pel qual s'aprova el Pla d'acció territorial d'ordenació i dinamització de l'Horta de València. [2023/2178]  
  
  
Antecedents de fet  
1. En data 30.11.2018, s'aprova el Pla d'acció territorial d'ordenació i dinamització de l'horta de València (d'ara en avant, PATHV), per Decret 219/2018, de 30 de novembre, del Consell (publicat al DOGV núm. 8448 de 20.12.2018). Aquest delimita el seu àmbit objectiu en l'article 2, en relació amb els articles 3, 11 i 15 a 25, i els respectius plànols d'ordenació.  
2. En data 18.07.2019, la mercantil Provalest, SL, interposa recurs contenciós administratiu davant del Tribunal Superior de Justícia de la Comunitat Valenciana (d'ara en avant, TSJCV) contra l'esmentat Decret 219/2018, de 30 de novembre, del Consell, iniciant el procediment ordinari núm. 1/000036/6777-AI.  
3. Per Sentència núm. 524/2022, d'1 de setembre, el TSJCV estima el recurs contenciós-administratiu interposat per la mercantil Provalest, SL, i anul·la el Decret del Consell núm. 219/2018, de 30 de novembre, pel qual s'aprova el Pla d'acció Territorial d'ordenació i dinamització de l'horta de València, únicament i exclusivament en el que es refereix a la integració de la finca registral núm. 63.293 del Registre de la propietat núm. 1 de València, titularitat de la demandant, amb referència cadastral 4683885XB5043T0434ZP, que s'exclou de l'àmbit del pla, i l'allibera de la seua afecció i, per tant, de la seua consideració com sòl Horta de Protecció Especial H2.  
  
Expressament, la part dispositiva de la sentència dictamina el següent:   
«1. Estimar el recurs contenciós administratiu número 36/2019, deduït per la representació processal de Provalest, SL, enfront del Decret 219/2018, de 30 de novembre, del Consell, pel qual s'aprova el Pla d'acció territorial d'ordenació i dinamització de l'horta de València (PATODIHV).  
2. Declarar nul, per ser contrari a dret, l'esmentat acord, únicament i exclusiva pel que fa a la inclusió de la finca registral núm. 63.293 del Registre de la Propietat núm. 1 de València, titularitat de Provalest SL (referència cadastral 3476134OL5158K1019ZB) de l'àmbit i zonificació del PATODIHV, que queda exclosa d'aquest» (el text original és en castellà).  
Contra aquesta sentència, no s'interposa recurs de cassació per part de la Generalitat Valenciana, vist el criteri de l'Advocacia General de la Generalitat en informe de data 07.09.2022.  
4. En data 11.11.2022, la Secció Primera de la Sala Contenciosa Administrativa del Tribunal Superior de Justícia de la Comunitat Valenciana acorda declarar ferma i subsistent la Sentència núm. 524/2022, d'1 de setembre, d'aquesta, posant fi al procediment que ens ocupa, de la qual cosa dona trasllat a la Direcció General de Política Territorial i Paisatge mitjançant escrit amb entrada en data 18.11.2022, juntament amb testimoni de la Sentència que ha adquirit fermesa, per tal que s'execute el que disposa el tribunal en la seua part dispositiva.  
Atenent els antecedents de fet assenyalats en els apartats anteriors, són d'aplicació els següents fonaments jurídics:  
1. De conformitat amb l'article 72.2 de la Llei 29/1988, de 13 de juliol, de la jurisdicció contenciosa administrativa, les sentències fermes produiran efectes des del dia en què es publiquen en el mateix diari oficial en què ho haguera sigut la disposició anul·lada. En el present cas, la resolució per la qual s'aprova el Pla d'acció territorial d'ordenació i dinamització de l'horta de València es va publicar al Diari Oficial de la Generalitat Valenciana núm. 8448, de data 20.12.2018.  
  
2. D'acord amb l'article 3.3 del Decret 8/2016, de 5 de febrer, del Consell, pel qual s'aprova el Reglament dels òrgans territorials i urbanístics de la Generalitat, correspon a la persona titular de la Conselleria de Política Territorial, Obres Públiques i Mobilitat ordenar l'inici de l'elaboració i formulació, així com elevar per a l'aprovació pel Consell, els plans d'acció territorial. Així mateix, l'article 5.12 d'aquest decret determina que correspon a la persona titular de la direcció general amb competències en matèria d'ordenació del territori executar les sentències dels òrgans jurisdiccionals en l'àmbit de la seua competència.  
  
Considerant tot allò que s'ha exposat, vist l'informe del Servei de Planificació Territorial que obra en l'expedient, resolc:  
  
Primer  
Executar en els seus propis termes la Sentència núm. 524/2022, d'1 de setembre, del Tribunal Superior de Justícia de la Comunitat Valenciana, recaiguda en el PO 1/000036/9643-IK, interposat per la mercantil Provalest, SL, contra el Decret 219/2018, de 30 de novembre, del Consell, pel qual s'aprova el Pla d'acció territorial d'ordenació i dinamització de l'horta de València.  
  
Segon  
Instar la publicació en el Diari Oficial de la Generalitat Valenciana d'aquesta resolució, per tal que desplegue tots els seus efectes.  
  
Tercer  
Donar publicitat, a més de la publicació de l'execució de la sentència en el DOGV, en el web de la Conselleria de Política Territorial, Obres Públiques i Mobilitat i el visor de la GVA.  
  
Quart  
Contra la present resolució podran promoure les parts legitimades un incident d'execució de sentència davant el Tribunal Superior de Justícia de la Comunitat Valenciana, Sala Contenciosa Administrativa, Secció Primera, de conformitat amb el que es disposa en els articles 109 i concordants de la Llei 29/1998, de 13 de juliol, reguladora de la jurisdicció contenciosa administrativa.  
  
València, 20 de febrer de 2023.- La directora general de Política Territorial i Paisatge: Rosa Pardo Marín.